Papersnake/gushiwen huggingface dataset:
喜晴
袁说友（宋代）

梦断窗全曙，儿单竞报晴。
层云擘轻絮，飞鹊噪新声。
一水长天静，双溪万橹鸣。
傍檐聊觅句，乐处漫蝇营。
前有一樽酒行
傅玄（魏晋）

置酒结此会，主人起行觞。玉樽两楹间，丝理东西厢。

舞袖一何妙，变化穷万方。宾主齐德量，欣欣乐未央。

同享千年寿，朋来会此堂。
缲丝行
舒頔（元代）

小麦褪绿大麦黄，吴姬踏车缲茧香。筅铛入沸高下忙，雪雹万斛浮潇湘。

千丝万缕雪光炯，五色期补帝舜裳。县吏夜打户，租税无可措。

犹豫欲输官，又恐奉上误。踌蹰展转无奈何，东方渐明事更多。
一柱观
张说（唐代）

旧说江陵观，初疑神化来。空山结云阁，绮靡随风回。

奈何任一柱，斯焉容众材。奇功非长世，今馀草露台。
念奴娇（己卯中秋和陈丈少卿韵）
张元干（宋代）

垂虹望极，扫太虚纤翳，明河翻雪。一碧天光波万顷，涌出广寒宫阙。好事浮家，不辞百里，俱载如花颊。琴高双鲤，鼎来同醉孤绝。

浩荡今夕风烟，人间天上，别似寻常月。陶冶三高千古恨，赏我中秋清节。八十仙翁，雅宜图画，写取横江楫。平生奇观，梦回犹辣毛发。
题吴叔清郊居
许棐（宋代）

哦松未了赋归欤，旋买田园结草庐。数亩竹阴惟欠鹤，半池山影不妨鱼。

举杯多是沽来酒，插架无非读过书。我已倦为都下客，愿君分与把茅居。
茅山
杨至质（宋代）

玉肺空浮巳字山，五门不锁洞天宽。紫花可饵秋寻朮，红焰难埋夜见丹。

画出一牛方水草，飞来三鹄各峰峦。仙踪寂寞高风远，谁为先生指额瘢。
后后阁端午贴子词五首
真德秀（宋代）

翠浪两岐麦，冰丝八繭蚕。
今年收倍好，歌颂满周南。
西江月（番禺赵立之郡王席上）
向子諲（宋代）

风响蕉林似雨，烛生粉艳如花。客星乘兴泛仙槎。误到支机石下。

欢喜地中取醉，温柔乡里为家。暖红香雾闹春华。不道风波可怕。
续赋家园七咏·意远亭
刘子翚（宋代）

雨余陂水平，徙倚聊一望。
归云淡欲无，宇宙何清旷。
吾心游太虚，聊寄此亭上。
浪淘沙（琴）
李之仪（宋代）

霞卷与云舒。月淡星疏。摩徽转轸不曾虚。弹到当时留意处，谁是相如。

魂断酒家垆。路隔云衢。舞鸾镜里早妆初。拟学画眉张内史，略借工夫。
孤鹊诗并序
宋湘（清代）

无侣复无巢，日夕旅即次。一枝岂有择，双栖若无意。

尔鹊何为者，得非抱贞义？方春二三月，群飞竞相媚。

乐生物之情，志勤物之事。而鹊处其间，不闻亦不避。

莫或余敢侮，侮者自不至。有时风动枝，略效雨缩翅。

晴干听天时，欢喜付人世。此岂果鹊情，无由道鹊志。

荧荧檐际星，照影不到地。明当复归来，独客户且闭。
拟九日客中登高 其一
徐熥（明代）

独对青山酒一尊，他乡秋色易消魂。可怜举目关河异，惟有黄花似故园。
悼寿此山
释居简（宋代）

七轴澜翻卷怒潮，九天恩重记前朝。力鞭觳觫防侵稼，活写厓𤠌恶吠尧。

秋幌囊萤心未老，春风吹雪鬓先彫。青雷玉立青如削，千载高风不寂寥。
会台鄄城故墟齐鲁会盟处有子建读书台
文彭（明代）

齐鲁多奇迹，鄄城会有台。当年空战伐，此日巳蒿莱。

子建不可作，齐桓安在哉。悠然会心处，选胜草堂开。
贺新郎·西子相思切
史达祖（宋代）

西子相思切。委萧萧、风裳水佩，照人清越。山染蛾眉波曼睩，聊可与之娱悦。便莫赋、湘妃罗袜。怕见绿荷相倚恨，恨白鸥、占了凉波阔。拣凉处，放船歇。道人不是尘埃物。纵狂吟魂魄，吹乱一巾凉发。不觉引杯浇肺渴，正要清歌骇发。更坐上、其人冰雪。截取断虹堪作钓，待玉奁、今夜来时节。也胜钓，石城月。
关山月
卢照邻（唐代）

塞垣通碣石，虏障抵祁连。
相思在万里，明月正孤悬。
影移金岫北，光断玉门前。
寄言闺中妇，时看鸿雁天。
庐山高
沈周（明代）

庐山高，高乎哉！郁然二百五十里之盘距。
岌乎二千三百丈之，谓即敷浅原。
培何敢争其雄？西来天堑濯其足，云霞旦夕吞吐乎其胸。
回崖沓嶂鬼手擘，涧道千丈开鸿。
瀑流淙淙泻不极，雷霆殷地闻者耳欲聋。
时有落叶于其间，直下彭蠡流霜虹。
金膏水碧不可觅，石林幽黑号绿熊。
其阳诸峰五老人，或疑纬星之精隳自空。
陈夫子，今仲弓，世家庐之下，有元劂祖迁江东。
尚知庐灵有默契，不远千里钏于公。
公亦西望怀故都，便欲往依五老巢云松。
昔闻紫阳祀六老，不妨添公相与成七翁。
我常游公门，仰公弥高庐。
不崇丘园肥遁七十淫，著作白发如秋蓬。
文能合坟诗合雅。
自得乐地于其中。
荣名利禄云过眼，上不作书自荐，下不公相通。
公乎！浩荡在物表，黄鹄高举凌天风。
题兵部主事郑厚两峰白云图
杨荣（明代）

两峰峰上何所有，来往白云閒自飞。英英不逐海风散，冉冉应随山雨归。

身寄宦途长在望，心怀亲舍久相违。好似梁公尽忠孝，名垂青史永光辉。
与郭舜钦朝请
邓肃（宋代）

成均冷坐穷吞纸，额叩龙墀滨九死。
背负琴书偶生还，赖有春风满故里。
故里渺居天一隅，因仍蔓草不堪除。
多谢先生肯游刃，号令雷霆一扫驱。
旧弊忽消新庆长，老稚相携纷击壤。
坐使牛蹄一泓中，九万共抟羊角上。
只恐朝廷急英雄，割鸡不用烦屠龙。
政须太山来压卵，金阙唤回小令公。
陋巷嗟余空四壁，饿死平生无枉尺。
知音今有昌黎公，玉川得卧三竿日。
劝学诗 其一
边中宝（清代）

我宁甘其拙，人自逞其巧。巧为世所争，拙乃身之宝。

恂恂里巷世，朴讷亦自好。神凝志不纷，性天常自保。

大木枝曲拳，斤斧弗来扰。七窃凿甫成，混沌已就槁。
游南岩寺 其一
陈镒（明代）

蟾溪南畔小峨嵋，幽磴盘盘上翠微。路转山亭休客驾，林开云屋挂僧衣。

天池水净涵秋月，石笋峰高障夕晖。胜地从来隔烽火，却怜人世劫灰飞。
采桑子·相逢未几还相别
李之仪（宋代）

相逢未几还相别，
此恨难同。
细雨蒙蒙，
一片离愁醉眼中。
明朝去路云霄外，
欲见无从。
满袂仙风，
空托双凫作信鸿。
和孙倅见贻八首
曹勋（宋代）

强栽松竹养烟光，官舍公余喜晚凉。
羽静关情惟挟策，爱闲修晚口焚香。
自怜怯事如欣泰，止合抠衣扣子长。
断断此生今已矣，拟寻艇子学渔郎。
十二时歌
释印肃（宋代）

黄昏戌，更点分明黑如漆。
一道常光绝世伦，来往不通金密积。
知不知，识不识，
自古至今非外觅。木女清宵何所为，
混月闲吹无孔笛。
赠圆通讷禅师
郭祥正（宋代）

禅师古豪英，识之恨已晚。浩气虽自充，灵标固天产。

琼枝玉府秀，春波镜湖满。妙趣玄中玄，高谈简复简。

痊予万古病，金刀刮昏眼。朗如秋月明，不害浮云生。

始知金仙教，六幽同一情。一情亦何有，纷纷逐妍丑。

遂令世上人，浮沉嗟白首。我愿卿相知，荐师为国师。

一言了万化，尧舜诚无为。逢时扬至道，旷劫开群迷。

儒佛实皆圣，胡为相是非。本亡末愈弱，行伪言空持。

呜呼可奈何，师也予同归。
颂古二十一首
释鼎需（宋代）

一不问兮二不休，直须识取那钩头。
再三回首来相见，急水波心辊绣毬。
用茂卿兄韵呈定山先生
李承箕（明代）

纷纷歧路竟何之，我且东行住少时。
春好一年留酒国，花残两少见辛荑。
梦随庄叟迷蝴蝶，醉过山翁倒接昽。
何日杖藜期少岭，江门无地不宜诗。
点绛唇
朱敦儒（宋代）

春雨春风，问谁染就江南草。燕娇莺巧。只是参军老。

今古红尘，愁了人多少。尊前好。缓歌低笑。醉向花间倒。
赠施大夫履鞋
姚勉（宋代）

漏院穿霜听彻更，催班影踏禁花行。
不须更待尚书谏，听履先知有直声。
咏春
石延年（宋代）

一气回元运，恩含万物深。
阴阳造端数，天地发生心。
有信来还逝，无私古到今。
和风激遗畅，南转入薰琴。
江南送客
钱澧（清代）

杨柳西风起暮涛，独将鞍马去江皋。燕台客到黄花满，楚泽书回白雁高。

善药旧怜洴澼絖，繁声新度《郁轮袍》。鸳鸯湖水多明月，知有愁心忆大刀。
颂古一○一首
释子淳（宋代）

古路翛然倚太虚，行玄犹是涉崎岖。
不登鸟道虽为妙，点捡将来已触途。
探春慢（四明除夜）
赵以夫（宋代）

屑璐飘寒，镂金献巧，妆成水晶亭榭。飞絮悠扬，散花零乱，绝胜亭娇红冶。粉艳嘻嘻道，尽飞上、使君须也。多情莫笑衰翁，旧时梁苑声价。

窗外小梅羞涩，倩羯鼓尊前，慢敲轻打。鲸海停波，鹤谯宾月，赢得残年清暇。心事知谁会，但梦绕、越王城下。白玉青丝，且同醉吟春夜。
理公岩
董嗣杲（宋代）

西来识得此云根，终此云根护法门。
由晋尚传斯语在，到今休想旧岩存。
天开教观香灯盛，人仰胡僧相貌尊。
行果芟教荆棘尽，分明只手破沉昏。
彭州上元二首
李石（宋代）

河汉无尘碧玉倾，万枝灯里仰天庭。
吾皇慈俭如尧舜，应有天边退舍星。
十八日上寿退赐坐十九日贡院锡宴二十一日紫
魏了翁（宋代）

十七年间作外臣，重来三日齿嘉宾。
天颜不减当年泽，点检同朝共五人。
元质偶招客饮为赋此篇
李流谦（宋代）

晓风吹花枝，晓雨濯花色。
裁缀为好春，天公不遗力。
啼禽强领解，对花语移日。
世事岂易料，搔首鬓毛白。
名园适幽爽，韶序属芳淑。
主人雅好客，力能管风物。
酒如泻江波，紫翠映华席。
我友不可拣，一一如珪璧。
远者渺云海，近者接肘腋。
能来共一醉，我亦有行役。
知音吟
邵雍（宋代）

仲尼始可言无意，孟子方能不动心。
莫向山中寻白玉，但於身上覔黄金。
山中白玉有时得，身上黄金无处寻。
我辈何人敢称会，安知世上无知音。
偈颂一百二十三首 其七十一
释祖钦（宋代）

连朝淹黑豆，黑豆已萌芽。满地天风起，吹开劫外花。
鲛
杨孚（两汉）

鲛之为鱼，其子既育。惊必归母，还入其腹。小则如之，大则不复。
春寒二首 其二
陆游（宋代）

高楼坠绿珠，恶客碎珊瑚。未抵春寒夜，贫翁丧故襦。
水调歌头·天地孕冲气
侯置（宋代）

天地孕冲气，霜雪实嘉平。粹然经世材具，应为圣时生。妙处为经受用。颠倒纵横无壅。一笑泮春冰。袖手无一语，四海已倾情。紫岩老，游戏事，悟诚明。当年夷夏高仰，玉振更金声。家有渊骞高第。可但闻诗闻礼。衣钵要相承。周扆绚馀彩，商鼎味新羹。
芗林五十咏·醉石
杨万里（宋代）

晚酌居然醉，昏昏不自持。
奇哉苍玉枕，眠到月来时。
冬日题智门寺北楼
杜牧（唐代）

满怀多少是恩酬，未见功名已白头。

不为寻山试筋力，岂能寒上背云楼。
代人上建守四首
李吕（宋代）

怅怀往事我何知，作兴重来触绪非。
无地可畦家十口，萧然相对欲谁归。
诗
傅咸（魏晋）

淫雨弥旬日。河流若奔渠。春敷和气百鸟鸣。
和翟仲鸣
王韦（明代）

翛然一榻愧端居，未许驽骀驾鼓车。
胜事都归乡梦里，幽怀更在客愁余。
别离门户从秋掩，契阔尊罍尽日虚。
寄语多情翟廷尉，莫将交态向人书。
除夜感怀
吴与弼（明代）

虚堂遥夜忆京师，十八题诗尚记之。二纪光阴何太疾，百年事记竟奚为。

良时孤负追宁及，多病侵陵悔已迟。从此残魂须爱惜，闲人闲话不相宜。
月林即事
苏泂（宋代）

竹穿遥径雨穿廊，缭绕东西百步长。
是处有桥通水入，四时无日不花香。
河中戏作绝句
晁说之（宋代）

人物英雄异姓王，山河生气尚光鋩。
可怜只解夸佳丽，花落春空更断肠。
和白沙先生梅花
林大章（明代）

寂寂山斋远俗尘，疏梅时对静中人。无言已解天机妙，况露春痕几点新。
送周六赴濠州户曹二首
张耒（宋代）

老颙有妇何妨道，一室萧然尚愧君。
但恐小乔来丈室，却须射虎作将军。
与韩愈论史官书
柳宗元（唐代）

正月二十一日，某顿首十八丈退之侍者前：获书言史事，云具退与刘秀才书》，及今乃见书藁，私心甚不喜，与退之往年言史事甚大谬。

若书中言，退之不宜一日在馆下，安有探宰相意，以为苟以史荣一韩退之耶？若果尔，退之岂宜虚受宰相荣己，而冒居馆下，近密地，食奉养，役使掌故，利纸笔为私书，取以供子弟费？古之志于道者，不若是。

且退之以为纪录者有刑祸，避不肯就，尤非也。史以名为褒贬，犹且恐惧不敢为；设使退之为御史中丞大夫，其褒贬成败人愈益显，其宜恐惧尤大也，则又扬扬入台府，美食安坐，行呼唱于朝廷而已耶？在御史犹尔，设使退之为宰相，生杀出入，升黜天下土，其敌益众，则又将扬扬入政事堂，美食安坐，行呼唱于内庭外衢而已耶？何以异不为史而荣其号、利其禄者也？

又言“不有人祸，则有天刑”。若以罪夫前古之为史者，然亦甚惑。凡居其位，思直其道。道苟直，虽死不可回也；如回之，莫若亟去其位。孔子之困于鲁、卫、陈、宋、蔡、齐、楚者，其时暗，诸侯不能行也。其不遇而死，不以作退春秋》故也。当其时，虽不作退春秋》，孔子犹不遇而死也。 若周公、史佚，虽纪言书事，独遇且显也。又不得以退春秋》为孔子累。范晔悖乱，虽不为史，其宗族亦赤。司马迁触天子喜怒，班固不检下，崔浩沽其直以斗暴虏，皆非中道。左丘明以疾盲，出于不幸。子夏不为史亦盲，不可以是为戒。其余皆不出此。是退之宜守中道，不忘其直，无以他事自恐。 退之之恐，唯在不直、不得中道，刑祸非所恐也。

凡言二百年文武士多有诚如此者。今退之曰：我一人也，何能明？则同职者又所云若是，后来继今者又所云若是，人人皆曰我一人，则卒谁能纪传之耶？如退之但以所闻知孜孜不敢怠，同职者、后来继今者，亦各以所闻知孜孜不敢怠，则庶几不坠，使卒有明也。不然，徒信人口语，每每异辞，日以滋久，则所云“磊磊轩天地”者决必沉没，且乱杂无可考，非有志者所忍恣也。果有志，岂当待人督责迫蹙然后为官守耶？

又凡鬼神事，渺茫荒惑无可准，明者所不道。退之之智而犹惧于此。今学如退之，辞如退之，好议论如退之，慷慨自谓正直行行焉如退之，犹所云若是，则唐之史述其卒无可托乎！明天子贤宰相得史才如此，而又不果，甚可痛哉！退之宜更思，可为速为；果卒以为恐惧不敢，则一日可引去，又何 以云“行且谋”也？今人当为而不为，又诱馆中他人及后生者，此大惑已。 不勉己而欲勉人，难矣哉！
上谯江州
刘过（宋代）

丘公镇金陵，辛老治就口。
君王神武欲筹边，九江更使何人守。
九江太守今谯侯，谯侯德量容九州。
诗书礼乐晋元帅，意度间远和而谋。
清尊对客温如玉，同上庾楼望西北。
胡尘万里气压之，容有白头何碌碌。
出门烟水空茫茫，西为汉沔南衡湘。
指点式昌在何许，买船又谒吴侯去。
送黄景声秘丞提举浙西
楼钥（宋代）

宅家亲擢得真才，柏府兰堂更外台。
未问遄驱向沟壑，半途应有诏书催。
同洛阳诸公饯卢起居
武元衡（唐代）

萧条寒日晏，凄惨别魂惊。宝瑟无声怨，金囊故赠轻。

赤墀方载笔，油幕尚言兵。暮宿青泥驿，烦君泪满缨。
西子妆 湖上清明薄游
吴文英（宋代）

流水曲尘，艳阳醅酒，画舸游情如雾。笑拈芳草不知名，乍凌波、如桥西堍。垂杨漫舞。总不解、将春系住。燕归来，问彩绳纤手，如今何许。
欢盟误。一箭流光，又趁寒食去。不堪衰鬓著飞花，傍绿阴、冷烟深树。玄都秀句。记前度、刘郎曾赋。最伤心、一片孤山细雨。
芍药
张侃（宋代）

春意垂垂尽，名花续续开。谁知倾国色，元未著香埃。

曾向芜城见，还惊茗水来。贪看诗律细，忘覆掌中杯。
莲花㘰歌
杨维桢（元代）

楝花风残啼鴂舌，莲花㘰上春三月。㘰上女郎齐踏歌，轻衫白苧飘香雪。

青山深锁蓟家村，使君艇子恰当门。门前满树樱桃子，手摘樱桃招使君。

使君本是龙门客，身脱宫袍岸乌帻。何处江南最有情？新买莲花㘰上宅。
饮黄池朱友龙舍
董嗣杲（宋代）

换舟入里港，那惧江风横。今夕月色朗，天下呈圆镜。

小舣蕃庶乡，夜灯万星映。倏逢可人情，立论不失正。

挥毫喜相誉，笔势自遒劲。酒壶不住荡，斟酌各取性。

不强亦不辞，此醉颇入圣。江行苦波劫，到此昉相庆。

岂知接谈笑，春生绝嚣竞。宾筵接几夜，殽馔抑何盛。

酒酣月更明，拭眼万境净。清欢慰旅琐，四体都忘病。

怪我当此时，吻噤绝啸咏。夜影横窗殊，窗外梅花靓。
进诗
皇甫坦（宋代）

夜静天中星历历，晓来坛上月娟娟。
皇图鞏固中兴业，帝祚遐昌亿万年。
挽欧阳仁叟
王庭圭（宋代）

郡从簪缨贵，驺僮意气华。呼卢晋公子，大侠鲁朱家。

锦臂誇豪放，银鞍走狭斜。忍寻桃径里，无主亦开花。
挽夔路帅韩徽猷 其二
员兴宗（宋代）

敌舫浪花翻，瞿塘动暗关。君因汉戈甲，守固蜀江山。

轸域澧渝接，楼船滟滪閒。如何宁邑事，不属迩臣删。
灵应观玉皇阁临乌龙潭
欧大任（明代）

台城遣恨多，山阁今独倚。玉笙何处来，月照乌龙水。
樵侄誓酒一绝喜之
钱时（宋代）

誓酒应须立志坚，波流逐逐岂其然。
一时感慨无难事，老叔今逾四十年。
次韵何伯温 其一
洪咨夔（宋代）

庭前木兰花，皦皦扶春阳。鹤鸣夜漏午，步花独歌商。

低迷露湿衣，浩荡月满梁。深省渺谁语，中心空自藏。
春日绝句
陆游（宋代）

介亭南畔排衙石，剥藓剜苔觅旧题。
读罢南丰数行字，满山烟雨共凄迷。
偕张方伯樵野琴台秋禊 其三
黄良辉（清代）

祈羊典云佚，刑马仪攸缺。咏郑摭暄萋，赋鲁采凝节。

禳殊汉右苇，萦符周先茢。绎古模渊旨，渺今飏芬烈。

及斯商令佳，吹万齐姑洁。俨騑讯咫路，揽袂遘朋杰。

高义薄穹霄，微言涣晶雪。天籁苟冥悟，风弦徒虚设。

时哉迅熛忽，瞬稷吟纤蛚。哀乐荡精魄，所思弥菀结。

遂欲遏六螭，迫嵫秘扃鐍。丹青焕且彫，令名焉可灭。
宾阳八景 其七 葛岩消暑
梁鱼（明代）

葛仙去后留丹室，人来一乐百忧失。火枣交梨不复存，丹崖翠壁如前日。

一泓流水静无尘，半榻松风清彻骨。不徒消暑誇尽欢，更与群黎洗蒸郁。
煎茶
刘挚（宋代）

饭后开都篮，旋烹今岁茶。双龙碾圆饼，一枪磨新芽。

石鼎沸蟹眼，玉瓯浮乳花。诗思一坐爽，睡魔千里遐。

茂陵病解渴，顿觉肺气嘉。玉川风腋兴，直欲凌烟霞。

论功著为经，宜得鸿渐誇。膏粱曲糵士，此物无与赊。
寄姚楚州
戴复古（宋代）

人材当世用，缓急敢辞难。
身挟天威重，名惊贼胆寒。
临机一着妙，入境众心安。
闻已诛元恶，仍须问祸端。
耕读轩
王冕（元代）

路逢谁家子？背手牵黄犊。
犁锄负在肩，牛角书一束。
辄耕且吟诵，息阴坐乔木。
南山豆苗肥，东皋雨新足。
凉气满郊墟，书声出茅屋。
古来贤达人，起身自耕牧。
买臣负薪歌，倪宽带经读。
寄语少年徒，行当踵前躅。
八月八日发潭州后得绝句四十首
赵蕃（宋代）

平岸朝阳已映光，高林宿霭尚深藏。
客中亟起繇何事，要趁侵晨数刻凉。
宿牛群头
胡助（元代）

荞麦花开草木枯，沙头雨过茁蘑菇。
牧童拾得满筐子，卖与行人供晚厨。
吾兄文夫宦游天台余将官於江左不胜感离之情
王淹（宋代）

膏以明自销，翟以文故翳。
两苏事业远，卒与忧患对。
夕阳西州道，江海怆馀悔。
九折更徐驱，前有覆轨在。
暮春山课即事书怀十二绝 其二
郭之奇（明代）

许国谋身自拙，无家避地犹难。今朝独问樵斧，当日虚从钓竿。
次韵九兄秋吟五首
苏泂（宋代）

为爱秋风吹弊庐，忽然诗思满江湖。
橙香梦泽团脐蟹，莼老吴江巨口鲈。
忆王孙 芦花雁阵图
吴湖帆（清代）

洞庭木落水边秋。院宇谁家不记愁。雁阵惊寒字字休。

下汀州。赢得芦花白尽头。
锦鶒夜逸
赵戣（宋代）

草径郁纡溪隔村，谁抽关鐍逋孤鸳。林樊搜纠崖厂邃，岸曲括责菰茭根。

初拟布罟鼠盗夜，又恐缺月狐乘昏。死壳枯梗秘踪迹，老圉劝我增垣藩。
木兰花慢 次韵陈见心文学孤山问梅
张翥（元代）

压西湖千树，曾几度，为携尊。向柳外停桡，苔边待鹤，酒熟诗温。瀛洲旧时月色，怅荒凉、惟有数枝存。天上梨花成梦，江南桃叶移根。如今憔悴客愁村。难返暗香魂。甚岁晚春迟，角寒笛晓，雪暗云昏。登临不甚寄目，但青山、隐隐月纷纷。再约与君同醉，从他啄木敲门。
广右无笔刘子思携一束来择其尤者作字但如此它日中州有笔当爱惜也
张孝祥（宋代）

刘侯赠我笔一束，笔锋如锥管如玉。不嫌夜艾剪银烛，为君一扫千兔秃。
踏莎行
张炎（宋代）

柳未三眠，风才一讯。催人步屟吹笙径。可曾中酒似当时，如今却是看花病。

老愿春迟，愁嫌昼静。秋千院落寒犹剩。卷帘休问海棠开，相传燕子归来近。
出塞曲
陆游（宋代）

千骑为一队，万骑为一军，朝践狼山雪，暮宿榆关云。
将军羽箭不虚发，直到祁连无雁群。
隆隆春雷收阵鼓，蜿蜿惊蛇射生弩。
落蕃遗民立道边，白发如霜泪如雨。
褫魄胡儿作穷鼠，竞裹胡头改胡语。
阵前乞降马前舞，檄书夜入黄龙府。
夜作巫山诗
崔仲方（隋代）

荆门秋水急，巫峡断云轻。若为教月夜，长短听猿声。
真如劝农二首
吴潜（宋代）

百尺高桥镇古丘，乘閒莫惜小夷犹。
新杨受日春无际，宿麦翻云岁有瘳。
鹰隼图南天外意，江山绕北望中愁。
世事难知人易老，一杯聊复寄沈浮。
郊庙歌辞。汉宗庙乐舞辞。观德舞
张昭（唐代）

高庙明灵再启图，金根玉辂幸神都。巢阿丹凤衔书命，

入昴飞神献宝符。正换熏弦娱赤子，忽登仙驾泣苍梧。

荐樱鹤馆笳箫咽，酌鬯金楹剑佩趋。神俎云罍兼鲁礼，

朱干象箾杂巴渝。氤氲龙麝交青琐，仿佛钖銮下蕊珠。

荐豆奉觞亲玉几，配天合祖耀璿枢。受釐饮酒皇欢洽，

仰俟馀灵泰九区。
冲夜行
施肩吾（唐代）

夜行无月时，古路多荒榛。山鬼遥把火，自照不照人。
董子祠
严遂成（清代）

荀卿尔何人，名亚我邹孟。其流变韩商，暴虐助嬴政。

坑儒议相思，偶语弃市令。马上治天下，鲰腐遭诟病。

绵蕞叔孙礼，粗知皇帝圣。龈龈辕固申，一经荧视听。

平津实不学，谬执翘材柄。司空城旦书，黄老渐复横。

万古惧长夜，珠囊渝金镜。广川孕灵秀，醇儒以气应。

下帷不窥园，三年心力劲。所读者何书，秦火烧未竟。

天人建三策，著录史迁摒。大愚吕布舒，偃也乃为佞。

历相皆骄王，诚格学术正。长沙亦奇才，儒林有论定。

遗祠今萧瑟，碑断草痕迸。下马拜无人，邻社笳鼓竞。

牧羊牧豕儿，有祷神不吝。同生汉武朝，纷纷取侯印。
九日三首
宋白（宋代）

霜冷风清九月九，茱萸黄菊家园有。
何时玉殿接千官，称觞共进南山寿。
登栖曲
沈满愿（南北朝）

凭高川陆近，望远阡陌多。相思隔重岭，相忆限长河。
叔清留饮座上感怀
陈藻（宋代）

十夜不相见，一见又如初。
兄弟无人在，交朋却我余。
矢弧皆后挂，铭旐竞先书。
有酒堪留客，悲怀且扫除。
和李都官郎中经宫人斜
羊士谔（唐代）

翡翠无穷掩夜泉，犹疑一半作神仙。

秋来还照长门月，珠露寒花是野田。
郎侍郎致仕
释契嵩（宋代）

平时独高谢，道胜欲韬光。白发辞明主，青山恋故乡。

药畦容鹤到，吟径恐云藏。更爱禅林卧，时来拂石床。
句
袁倚（宋代）

江头晓放日月出，九顶三峨相吐吞。
再答冕仲
黄庭坚（宋代）

丘壑诗书虽数穷，田园芋栗颇时丰。
小桃源口雨繁红，春溪蒲稗没凫翁。
投身世网梦归去，摘山鼓声雷隐空。
秋堂一笑共灯火，与公草大臭味同。
安用茗浇垒块胸，他日过饭随家风，买鱼贯柳鸡著笼。
更当力贫开酒椀，走谒邻翁称子本。
寄题张宗玉窗下庐山
许月卿（宋代）

庐山移到龙溪东，两壁生云无数峰。
梦与文渊三峡水，共参金露九秋风。
万山恍对凝尘榻，五老仝携入室筇。
更问濂溪风共月，又移窗下到脑中。
大德歌·冬景
关汉卿（元代）

雪粉华，舞梨花，再不见烟村四五家。密洒堪图画，看疏林噪晚鸦。黄芦掩映清江下，斜缆着钓鱼艖。
秋社
陆游（宋代）

雨余残日照庭槐，社鼓冬冬赛庙回。
又见神盘分肉至，不堪沙雁带寒来。
书因忌作闲终日，酒为治聋醉一杯。
记取镜湖无限景，苹花零落蓼花开。
与茅山李道士同宿石门
陈柏（宋代）

山空万籁沈，论语对青灯。君本无心侣，吾真有发僧。
风篁岭
董嗣杲（宋代）

横陈翠葆列烟屏，联步苍林想典刑。
二老相分龙井岭，一时如典虎溪亭。
风搜贴石业篁碧，雨剥题名晕藓青。
更有涧流朝暮落，此僧不厌客来听。
发南康赴江州
陈思济（元代）

绣斧重持白发翁，路人犹说宦情浓。一帆又下浔阳去，羡杀云间五老峰。
鹤林赏莲
白玉蟾（宋代）

玉洞生翠雾，瑶林映素霞。天飞明月英，夜浴白莲花。

碧水香以净，松声吹露华。众仙鸾鹤散，寂寂五云家。
怀元度四首
王安石（宋代）

舍南舍北皆春水，恰似蒲萄初拨醅。
不见秘书心若失，百年多病独登台。
谒李忠简公祠
邓于蕃（明代）

珠宫屹立涌江心，宋相祠前古木阴。异代文章归国史，千年香火接禅林。

清香尚带寒梅色，久远犹传玉翰音。独步海天遥纵目，依然间气郁森森。
江阁晓起理琴
岑澄（清代）

霜烟濛濛汀树湿，卷帘烟气浮窗入。烟中一桁插寒山，玉玦金环远堪拾。

幽人睡起高阁间，皮冠欹侧面缬寒。挂壁焦桐久未试，临风忽作高山弹。

操缦轻摇凤凰柱，冷雁泠泠半天语。瓦上朝凝檞叶霜，檐前夜过桐花雨。

一弹再弹弹转促，声落鹅湖动空绿。湖边草舍相当开，门外凫鹥晴对浴。

此时万树开梅花，岭南春色满人家。举头四顾山影寂，长空万里寒无哗。

阑干十幅临春沼，月落星稀闻野鸟。丝桐忘我我忘形，一丸日跃天门晓。
冬日偕潘元伟何俞之暨舍弟仲蔚过曾元陟草堂赏菊得千字
张萱（明代）

东篱摇落半荒烟，羡尔閒亭晚尚鲜。客到白衣堪共醉，花芬綵笔转堪怜。

河阳色满从先竞，官阁风和亦后妍。但取寒芳宜野佩，新诗何用牍三千。
老君洞
陆游（宋代）

丹凤楼头语未终，崎岖蜀道复相逢。
太清宫阙俱煨烬，岂亦南来避贼锋？
时人为崔无诐语
佚名（唐代）

皇后嫁女，天子娶妇。
山中即事
文天祥（宋代）

携壶藉草醉斜阳，白鹤飞来月下双。
芦叶西风惊别浦，芭蕉夜雨隔疏窗。
千年帝子朱帘梦，一曲仙人铁笛腔。
若问山翁还瘦否，手持渔竹下寒江。
山斋疏陋每焚香旁舍闻之而斋中不甚觉盖香随
郑刚中（宋代）

闻时清透骨，聚处细成緺。
灰厚火得所，山深风奈何。
四窗都纸破，比舍得香多。
利彼与自利，吾心宁有他。
村醪
梅尧臣（宋代）

雨湿破荆篱，风摇树亚旗。
小槽声不急，挈榼问活迟。
摘果野棠熟，望人船火随。
灯前相对饮，还似昔过时。
轼欲以石易画，晋卿难之，穆父欲兼取二物，颖叔欲焚画碎石，乃复次前韵，并解二诗之意
苏轼（宋代）

春冰无真坚，霜叶失故绿。鴳疑鹏万里，蚿笑夔一足。

二豪争攘袂，先生一捧腹。明镜既无台，净瓶何用蹙。

盆山不可隐，画马无由牧。聊将置庭宇，何必弃沟渎。

焚宝真爱宝，碎玉未忘玉。久知公子贤，出语耆年伏。

欲观转物妙，故以求马卜。维摩既复舍，天女还相逐。

授之无尽灯，照此久幽谷。定心无一物，法乐胜五欲。

三峨吾乡里，万马君部曲。卧云行归休，破贼见神速。
西陵
杜瑛（元代）

望眼凭高入杳冥，偶随飞鸟到西陵。波声冷撼苍厓石，霜气晨凝老树冰。

自谓摸金神可侮，岂知破冢鬼还憎。却怜横槊英雄志，留与诗人说废兴。
飞云峰
冼桂奇（明代）

三春梦入铁桥西，缥缈飞云树欲齐。几处断碑苔藓合，半空残塔紫烟迷。

丹崖碧涧宜真隐，玉树琼芝足品题。我欲凌虚游八极，月明山馆忽闻鸡。
谢李荣惠枣实
王翰（唐代）

君园紫玉三百斛，分散贫家胜赤珠。晨食甘香宜豆粥，晚炊柔脆杂雕胡。

作糕尤可供儿索，和药须知益老痡。准拟买田酬夙愿，耕馀亲手种千株。
月节折杨柳歌十三首 其五 五月歌
佚名（魏晋）

菰生四五尺。素身为谁珍。盛年将可惜。折杨柳。作得九子粽。思想劳欢手。
郑佥判取苏黄门图史园囿文章鼓吹之语为韵见贻辄复赓载 其二
方岳（宋代）

肮脏自山林，伊优自朝市。是耶其非欤，一笑付图史。

纷华勿与其，深沟闭坚垒。岁月曾几何，折北俱披靡。

问君胡能然，待以不争耳。北山有微行，聊足屣吾履。

未莎者维菊，未棘者维杞。撷之复湘之，寒绿冰人齿。

秋声在树间，饷我一睡美。谁其惊周公，山鸟亦逝矣。
偈颂一百六十九首 其五十七
释智朋（宋代）

悲愿海，四生海。出没卷舒，圆融自在。善慧大士来也，石火电光，且过一边。

拟欲抬眸，龙华会里。
经东都安国观九仙公主旧院作
刘禹锡（唐代）

仙院御沟东，今来事不同。门开青草日，楼闭绿杨风。

将犬升天路，披云赴月宫。武皇曾驻跸，亲问主人翁。
弃妇篇
陈克劬（清代）

好月不常满，流波无重回。为妇被弃捐，委落同枯荄。

君子申信义，三载亲结缡。既得托仁宇，永谓亲光仪。

整我玳瑁簪，洁我翡翠帷。膏沐不时御，为君修容姿。

君痒妾搔背，君饥妾视炊。君坐侍茵席，君行随履綦。

君喜共愉悦，君怒同凄悲。身影两依附，清浊谁见嗤。

长风从西来，比翼吹参差。时节一朝异，言语乃致危。

霜威厉严冬，勿复回春熙。夹道蕙兰花，下堂不能顾。

昔年从此来，今日从此去。妾来兰蕙芒，妾去荆棘长。

含冤不用白，所虑君凄凉。君意本相亲，弃捐由妾命。

君听偶不聪，岂谓出本性。不惜弃妾身，惧伤君子情。

菅蒯虽见遗，君岂忘平生。文轩临玉墀，昔时燕坐处。

今应以妾故，寂寞当日暮。流苏宝象床，鸳鸯昔双宿。

今应以妾故，明月照单独。席上鹦鹉杯，壁间文绮琴。

俱应以妾故，流尘日相寻。兰房深窈窕，留待新人入。

愿言胜故人，毋使君意失。百番拂君意，岂无一日好。

丑行在君心，勿为他人道。他人萍水俦，君妾昔绸缪。

他人鄙妾行，亦复为君羞。广袖合欢襦，昔时君家物。

持归不忍浣，上有君手泽。宝镜玉龙缠，妆台旧绣奁。

贻留照新人，似妾依君前。君为杨柳枝，妾心杨柳丝。

摇落有时遇，缠绵无尽时。
春日词
白玉蟾（宋代）

春日何迟迟，东风吹紫微。
子规愁句句，杨柳恨丝丝。
上帝无消息，仙飚杳去期。
水长更天远，跬步成相思。
临川水驿
汪元量（宋代）

羊角山高锁战尘，春风吹草绿孤城。
鹊巢逊与鸠夫妇，燕幙能孤雁弟兄。
今古废兴棋一著，萍蓬聚散酒三行。
悲歌曲尽故人去，笛响长江月正明。
圣人之孝十首·舜
林同（宋代）

孩提知所爱，妻子具而衰。
大孝终身慕，予於舜见之。
次何友直韵
卫博（宋代）

野棠堤柳固依然，无奈轻寒湿暝烟。
莺语匆匆无意绪，花时暝暝废诗篇。
晓来洗出天容静，空外吹残雨脚连。
春色便须同检校，已随流水半涓涓。
赠王婿时可
杨万里（宋代）

忠襄先生有贤甥，卢溪先生有贤孙。
只今二十能缀文，超然下笔如有神。
忠襄大节争日月，卢溪清风敌霜雪。
两家不是无家法，何须外人问衣钵。
老夫卧病南溪旁，芙蓉红尽菊半黄。
子求问讯维摩诘，分似家风一辨香。
答马彧
韩定辞（唐代）

崇霞台上神仙客，学辨痴龙艺最多。

盛德好将银管述，丽词堪与雪儿歌。
江梅引 神邪归正
王吉昌（元代）

灵襟澡雪蔑尘污。幻形刳。外容愚。恬淡场中，驰骤道情娱。一气制神神酩酊，乘醉舞，金童玉女扶。玄机真造志勤劬。蜕凡躯。入虚无。恢廓圆明，性月一轮孤。冷浸禅天风雾静，冰肌彩，傲澄澄晃玉壶。
寄李溥
杜荀鹤（唐代）

如我如君者，不妨身晚成。但从时辈笑，自得古人情。

共莫更初志，俱期立后名。男儿且如此，何用叹平生。
论诗寄硕父五首 其三
赵蕃（宋代）

学诗如学道，先须养其气。植苗无它术，务在除荒秽。

滔滔江汉流，源从滥觞至。要作千里行，无为半途滞。
合三韵酬梦石二首 其一
释慧空（宋代）

老人说法山答钟，不以一重去一重。后生望道未之见，镂冰琢雪徒彫虫。

门前蚁合忽雷吼，虫臂堕阶争出手。三文捞波年代深，化成老婆黑而丑。

东山击节梦石歌，空花之影阳焰波。不知真伪争几何，高烧榾𣔻春寒多。
云间
沈辽（宋代）

野田茫茫秋水清，生尽蒲蔍无人耕。不知三吴地力壮，老鹤空向烟中鸣。
过陈州上晏相公
范仲淹（宋代）

曩由清举玉宸知，今觉光荣冠一时。
曾入黄扉陪国论，重求绛帐就师资。
谈文讲道浑无倦，养浩存真绝不衰。
独愧铸颜恩未报，捧觞为寿献声诗。
上黄参政寿七首 其六
许及之（宋代）

自有中兴太学来，我公今始拜公台。胚胎元气真难事，五百年间命世才。
江城子·一钩新月下庭西
吕胜己（宋代）

一钩新月下庭西。绣帘低。漏声迟。小宴幽欢，依约似当时。娇盼迟人都不语，眉黛蹙，鬓云敧。街槐阴下玉骢嘶。苦相催。醉中归。可惜明朝，秋色满东篱。只恐又成轻别也，情脉脉，恨凄凄。
和叔崇
王柏（宋代）

人心乘气机，投闲肆驰逐。
飞天忽沦渊，忘生以徇欲。
大而名节丧，甚者邦家覆。
一狂方寸乱，一安万事足。
箪瓢乐陋巷，粱肉怕书腹。
天时工用深，举动自绝谷。
伥伥无所守，有为皆碌碌。
一堕荆榛中，终身困踯躅。
世事岂有常，乌可执卷赎。
学问在我毋自弃，富贵在天毋自辱。
鹧鸪天（次韵鲁卿大钱观太湖）
叶梦得（宋代）

兰茝空悲楚客秋。旌旗谁见使君游。凌云不隔三山路，破浪聊君万里舟。

公欲去，尚能留。杯行到手未宜休。新诗无物堪伦比，愿探珊瑚出宝钩。
郡斋书情寄仙游张及
张咏（宋代）

老去慵仍甚，荣名旧日疏。
又因经岁病，不答故人书。
闭閤僧归扣，看山吏散初。
何因问心迹，之子最相於。
三和谢娱亲堂扁
王灼（宋代）

盛年曾效引裾辛，勇退归休四十春。
闲却圣朝医国手，来为诗社作家人。
尖新句子堪呈佛，峭拔毫端似有神，
仆辈岂应陪唱和，却缘鼷鼠发千钧。
病间和公实饮酒诗
洪炎（宋代）

忧每伤人人亦忧，花蒙两眼雪蒙头。干戈满地不可触，蓑笠为家何处浮。

秋入鸣蝉催暑去，酒如凝露与清谋。写成庾信江南赋，更续相如老倦游。
沧墅晚眺
施世骠（清代）

薄暮登楼眺，山前落日斜。晴云低海角，孤屿迥天涯。

隐隐灵鼍鼓，迢迢逐浪槎。牧人歌犊背，凄切入秋笳。
拜先外舅墓坐雨用赵景文韵二首
陈著（宋代）

说著韬翁泪泫然，得来展墓及春先。
松楸旧垅惊如许，风雨寒宵坐有缘。
余味淡交微醉酒，回头流俗未烹鲜。
明朝又别西山去，多少怀思集晚年。
龙女祠后塘自生荷花数权与史诚之更相酬和
司马光（宋代）

越女行歌纵棹轻，苍茫虽浦晚烟凝。
荷花折尽未归去，潋滟扁舟不易胜。
沣水送郑丰鄠县读书
皇甫冉（唐代）

麦秋中夏凉风起，送君西郊及沣水。孤烟远树动离心，

隔岸江流若千里。早年江海谢浮名，此路云山惬尔情。

上古全经皆在口，秦人如见济南生。
二乐
陆游（宋代）

游山恨不远，读书恨不博。
天下多名山，何处无芒屩。
束书饱蠹鱼，於汝宁不怍？日月如过烧，老病将何若？眼犹给开卷，足尚供寻壑，少劳君勿辞，是中有真乐。
步虚词十首
吴筠（唐代）

众仙仰灵范，肃驾朝神宗。金景相照曜，逶迤升太空。

七玄已高相，火炼生珠宫。馀庆逮天壤，平和王道融。

八威清游气，十绝舞祥风。使我跻阳源，其来自阴功。

逍遥太霞上，真鉴靡不通。

逸辔登紫清，乘光迈奔电。阆风隔三天，俯视犹可见。

玉闼摽敞朗，琼林郁葱蒨.自非挺金骨，焉得谐夙愿。

真朋何森森，合景恣游宴。良会忘淹留，千龄才一眄。

三宫发明景，朗照同郁仪。纷然驰飙欻，上采空清蕤。

令我洞金色，后天耀琼姿。心协太虚静，寥寥竟何思。

玄中有至乐，淡泊终无为。但与正真友，飘飖散遨嬉。

禀化凝正气，炼形为真仙。忘心符元宗，返本协自然。

帝一集绛宫，流光出丹玄。元英与桃君，朗咏长生篇。

六府焕明霞，百关罗紫烟。飙车涉寥廓，靡靡乘景迁。

不觉云路远，斯须游万天。

扶桑诞初景，羽盖凌晨霞。倏欻造西域，嬉游金母家。

碧津湛洪源，灼烁敷荷花。煌煌青琳宫，粲粲列玉华。

真气溢绛府，自然思无邪。俯矜区中士，夭浊良可嗟。

琼台劫万仞，孤映大罗表。常有三素云，凝光自相绕。

羽幢泛明霞，升降何缥缈。鸾凤吹雅音，栖翔绛林标。

玉虚无昼夜，灵景何皎皎。一睹太上京，方知众天小。

灼灼青华林，灵风振琼柯。三光无冬春，一气清且和。

回首迩结灵，倾眸亲曜罗。豁落制六天，流铃威百魔。

绵绵庆不极，谁谓椿龄多。

高情无侈靡，遇物生华光。至乐无箫歌，金玉音琅琅。

或登明真台，宴此羽景堂。杳霭结宝云，霏微散灵香。

天人诚遐旷，欢泰不可量。

爰从太微上，肆觐虚皇尊。腾我八景舆，威迟入天门。

既登玉宸庭，肃肃仰紫轩。敢问龙汉末，如何辟乾坤。

怡然辍云璈，告我希夷言。幸闻至精理，方见造化源。

二气播万有，化机无停轮。而我操其端，乃能出陶钧。

寥寥大漠上，所遇皆清真。澄莹含元和，气同自相亲。

绛树结丹实，紫霞流碧津。以兹保童婴，永用超形神。
梦回
陆游（宋代）

病骨便衾暖，羁怀怯梦回。
钟残灯烬落，香冷雨声来。
老抱忧时志，狂非济世材。
明朝入冬假，烧兔荐新醅。
长句赠微之
马逢（唐代）

灵溪试为访金丹。
咬牙沟和藩侄诗
张荫桓（清代）

余论安能遂奖成，早知刚折误余生。世途龃龉何关命，驿路谽余总不平。

春色可歌莺有舌，地形相错犬无声。菜根风味应相忆，此是新疆第一程。
送煮菜赠包安静先生
苏轼（宋代）

野菜此出珍又珍，送与西邻病酒人。
便须起来和热吃，不消洗面裹头巾。
偈颂一百零二首
释绍昙（宋代）

德山软顽，云门放憨。
救下不得也，瞿昙瞿野。
我也无端入闹篮。
六月十五日诣水公庵雨作
朱熹（宋代）

云起欲为雨，中川分晦明。
才惊横岭断，已觉疏林鸣。
空际旱尘灭，虚堂凉思生。
颓檐滴沥余，忽作流泉倾。
况此高人居，地偏园景清。
芳馨杂悄蒨，俯仰同鲜荣。
我来偶兹适，中怀淡无营。
归路绿泱漭，因之想岩耕。
送王文光宰定海
顾璘（明代）

曲江落羽人皆惜，东海分封众所荣。喜见疲民投父母，愿因明主致升平。

花间草长逢驯雉，谷口春归听早莺。看取汉家循吏传，独怜卓茂最知名。
出山
文天祥（宋代）

日日骑马来山中，归时明月长在地。
但愿山人一百年，一年三百馀番醉。
喜王节夫过访
刘宰（宋代）

我方丱角子胜冠，我老君犹鬓未斑。可但孤生多疾疢，也输华馆富清閒。

交情敢忘莺求友，野性终便鹿在山。何日归欤同里社，杖藜来往翠微间。
同刘季游登天柱冈四首
杨万里（宋代）

我行谁与报江枫，旋摆旌旗一路红。
朔吹崩腾危两耳，东山踊跃献诸峰。
松阴好处皆亭子，瑶草香边即坐狨。
渐陟渐高元不觉，忽然身在半天中。
宫词一百首
岳珂（宋代）

金根载耜赴斋宫，晓日东郊望六龙。
肯为三推便回辇，直须终亩劝耕农。
拾宝岩
陈岩（宋代）

梵王住在光明殿，万宝真同瓦砾看。
玉塊金沙随地有，好来撷取入中单。
青蛙辞
陈普（宋代）

古祠一区环槐榆，飞鼪在瓦狐树居。
铁炉缺裂死灰冷，箕坐一寸青蟾蜍。
平心定气详其来，颓垣古厕浊水渠。
蛇惊鼠骇得败壁，一跃乃是神王庐。
丹青神鬼非其乡，顾盼欲去聊踌蹰。
悾悾鄙夫见之走，争持衮冕加猿狙。
鸣钲考鼓动井邑，毳衣褴褴驱大车。
浮萍狎狎叱不开，遥瞻窃礼三欷嘘。
吾闻臧氏之子不智，山节藻棁居蔡祠鶢鶋。
无端尊礼青虾蟆，圣门讥诮岂只且。
吾闻崇伯妖羽野，化为黄龙游羽潴。
厥子代启九道，变作玄熊形狤{犭居}。
鬼神赫赫号威圣，当为龙虎为鲸鱼。
作云注雨兴万化，翻江倒海洗九区。
咬啮妖狐咀封豕，眼光百步双骊珠。
当为不为为虾蟆，爬沙脚手何陋欤。
吾闻锹公焚烧江南一千七百所，只留夏禹泰伯季札伍子胥。
宋祖砀山负耒夫，吴楚淫祠为之墟。
轮囷大蟒郁屈死，寸蟆何足污其鈇。
人心不正至斯极，无药可以医遽除。
只须正直如梁公，一日秉畀群疑被祛。
鬼车豕涂满天下，收拾打并归太虚。
曹山三绝句 其三
孙觌（宋代）

毁瓦区区为食谋，半生炊黍在刀头。一廛会入扶犁手，不上陈登百尺楼。
思归再用枕上韵
范成大（宋代）

老觉触事懒，病添归计忙。
行年心已化，畴昔意空长。
五柳栗里宅，百花锦城庄。
何时去检校，一棹水云乡。
南歌子（一名望秦川，一名风蝶令）
毛熙震（五代）

远山愁黛碧，横波慢脸明。腻香红玉茜罗轻，

深院晚堂人静，理红筝¤

鬓动行云影，裙遮点屐声。娇羞爱问曲中名，

杨柳杏花时节，几多情。

惹恨还添恨，牵肠即断肠。凝情不语一枝芳，

独映画帘闲立，绣衣香¤

暗想为云女，应怜傅粉郎。晚来轻步出闺房，

髻慢钗横无力，纵猖狂。
韩亭
薛利和（宋代）

岭脊孤亭势倚云，前临城邑后荒村。八千里外人归久，四百年间木尚存。

直北恶溪泉滚滚，落南瘴海雾昏昏。先生伟绩传青史，万古民怀逐鳄恩。
述哀 其三
王采蘋（清代）

缅怀属纩时，死丧叠相继。舅老白盈颠，频年病惊悸。

大药苦难求，骑箕竟长逝。叔也二竖侵，和缓费疗治。

兀兀簿书间，食少形已瘁。一朝构闵凶，灭性难守戒。

姑也体素羸，神伤益憔悴。抚兹杞妇悲，复洒西河泪。

全归庶无憾，遗痛曷有既。嗟哉薄宦贫，棺衾未预置。

斯时夏正中，炎热如火炽。瓦盘挹水多，葵扇招凉至。

三日殓始成，惴惴胡敢懈。躄踊一号啕，惨惨日阴曀。

天道其宁论，胡为酷如是。
送诸乡人赴试南宫
吴芾（宋代）

闻道诸君上玉京，一杯聊复话离情。青钱既中三年选，黄鹄须看万里程。

欲向他时成远器，要从今日立修名。吾君锐意图兴复，好把嘉言对集英。
马当山
程公许（宋代）

往事空闻传记夸，石矶依旧锁晴霾。
定知贝阙爱溟极，谁着丛祠断山崖。
乞与一帆风借便，应怜万里客伤怀。
文章有体神知否，霞鹜虽工语类俳。
和高季迪将进酒
王汝玉（明代）

君不见云中月，清光乍圆还又缺。又不见枝上花，容华不久落尘沙。

一生一死人皆有，绿鬓朱颜岂能久。樽前但使酒如渑，肘后何须印悬斗。

咸阳黄犬叹已迟，至今千载令人嗤。请看古来功业士，何如陌上游冶儿。

百年飘忽寄宇内，日日欢游能几岁。劝君莫惜囊中金，但趁生前常买醉。

临邛垆头绿蚁香，柳花卷雪春茫茫。吴姬越女邀相向，痛饮须尽三千觞。

兴来狂笑纵所适，慎勿畏它权贵客。东风吹落头上巾，此日独醒端可惜。

一朝绮罗生网尘，妆楼空锁青娥人。酒星不照九泉下，孤鸟自哢山花春。

解我金貂，脱君素裘，白日既没，秉烛遨游。君为我舞，我为君歌，歌舞相合，其如乐何？
七夕有怀
沈守正（明代）

去年七夕燕山度，今日双星海畔看。一自故人如雨散，曾无片畔报霜寒。

关河到处容堪老，杯酒人开会尚难。万卷腹书何意晒，且从儿女觅新欢。
木兰花慢 悼亡姬许君男
吴保初（清代）

渐韶光晼晼，拥恨怕上西楼。纵云锦千章，琅玕万管，难写心愁。

可奈好花落去，只黄莺百啭在枝头。帘外青山扫黛，意中人去难留。

无情岁月悠悠，问泪落、怎生收。恁画栏往往，抬头举目，都是松楸。

吴江也能剪断，但剪刀何处买并州。天上飞光劝我，万愁付与东流。
甘露堂前有杏花一株在脩竹之外殊有风味用昌黎韵
王十朋（宋代）

桃李未吐梅英空，杏花嫣然作小红。孤城绝塞也不恶，一株绰有仙家风。

高枝半出脩竹外，醉脸略与江梅同。夔州花木不多有，封殖嘉树知谁功。

春光忽到刺史宅，天气正在中和中。不同浪蕊落瘴雾，自有甘露滋芳丛。

我来岁律惊两换，归兴遥指吴江枫。曲江往事何足梦，愿为老圃安吾穷。

明年花开我何处，小园数亩箫台东。苍苍烟雨记巫峡，酣酣诗句吟梅翁。
王安之朝议挽词三首 其一
范纯仁（宋代）

行己无瑕玷，终身乐太平。人间五福备，宦亚九卿荣。

冠盖传风范，乡关忆老成。幽窀穷厚地，不掩是清名。
拟杜甫玉华宫
梅尧臣（宋代）

松深溪色古，中有鼯鼠鸣。
废殿不知年，但与苍崖平。
鬼火出空屋，未继华烛明。
暗泉发虚窦，似作哀弦鸣。
黄金不变土，玉质空令名。
当时从舆辇，石马埋棘荆。
独来感旧物，煎怀如沸羹。
区区人世间，谁免此亏盈。
次韵雷飞卿雪中掉小舟见过
周紫芝（宋代）

别时江上草离离，相见寒枝欲放梅。目送征鸿天外去，梦惊烟放雪中来。

青云谁料未十里，白发政须同一杯。老日相逢能有几，春花欲动莫先回。
句
杨遂（宋代）

愿侯辑百福，长与民为霖。
述旧贺迁寄陕虢孙常侍（南宫、左辅，两处交代）
刘禹锡（唐代）

南宫幸袭芝兰后，左辅曾交印绶来。多病未离清洛苑，

新恩已绶望仙台。关头古塞桃林静，城下长河竹箭回。

闻说随车有零雨，此时偏动子荆才。
高克恭林壑高风
弘历（清代）

树态峰姿湿润凝，危亭趺坐悟南能。轩轩漫道偏孤寂，太古林岚耐久朋。
题宇文叔昭阅斋名予所榜也有王正卿画四时小
李流谦（宋代）

乾坤萍在江，日月蚁旋磨。
吾生与化俱，反照若观火。
蛮触鏖两斗臼圈听一簸。射钩仍相国，
嬖者死於饿。种瓜乃故侯，
蹶张终上佐。支离竟能贤，
青黄未足贺。炷香阅兹理，
万事一笑同。城南有豪士，
岂但雄于货。麒麟梦不到，
林沼计未左。便斋惬清閟，
凭几了众伙。胸中大水镜，
月皎云破堕。世故自起伏，
一瞬奔马过。金石波空流，
桧杉老不挫。他年观河性，
依然等髫鬌。我友王郎子，
笔墨出笑唾。酒酣洒素壁，
埃壒不敢涴。春梢有余妍，
秋林气磊砢。弹指四时具，
转物子亦颇。此机与我同，
妙出一关锁。予生拙行世，
泥涂笑鳖跋。但存阅世眼，
空花已成果。从今识沉冥，
甘作枯株坐。要知无所阅，
到岸乃旋花。
偈颂一百三十六首
释惟一（宋代）

六年雪岭几番雪，不是今番彻骨寒。
半夜三更禁不得，无端北斗面南看。
瞿昙瞿昙，开得眼来天大蓝，
不知红日已三竿。
寿成都黄副帅二首
李刘（宋代）

王正初生七叶蓂，斗牛间气出延平。
次公恰恰九年最，叔度延延千顷清。
济北一编烦展究，剑西半壁赖生成。
且倾江汉朝宗水，济彼公堂荐寿觥。
晴甫一日复大风雨连日不止遣怀
陆游（宋代）

书剑当年隘九州，白头归卧一窗幽。
染成草色春犹浅，老尽梅花雨未休。
复句已无前辈赏，开编时与古人游。
山房小瓮今朝熟，不恨尊前自献酬。
送陈士常
史谨（明代）

萧萧行李出边城，曙色初分柳外亭。今日送君翻愧我，剑锋磨尽尚飘零。
熙宁以后祀高禖六首
佚名（隋代）

容台讲礼，禖宫立祠。
司分屈后，带刊陈闰。
嘉祥萃止，灵驭来思。
皇支蕃衍，永固邦基。
慧聚杂题 少林堂
李乘（宋代）

无欠无馀丈室幽，鸡鸣而动晦而休。利名涉处尘尘热，香火缘而日日秋。

祇解结跏临竹石，懒将叉手对公侯。有人来问禅宗旨，告道明明百草头。
句
陶弼（宋代）

山川通益部，星斗近交州。
句
徐信（宋代）

平地风烟飞白鸟，半空云木卷苍藤。
东溪为叶司训玉题
林廷模（明代）

夙爱朝宗水，东溪结数椽。閒垂严子钓，晴放米家船。

花谢随春涨，鸥眠趁晓天。宦途忆佳景，几度梦中还。
春日绝句
陆游（宋代）

杨家园里醉残春，醉倩傍人拾堕巾。
红紫飘零不须叹，东君渠自是行人。
草堂瀑布
蒲寿宬（宋代）

西瞻香炉气，北望钟山英。
宁如坐岩曲，飞玉光栏楹。
异哉天地秀，孕此冰雪精。
梅花立其旁，姑射凌寒清。
仙帔月耿耿，神佩风琤琤。
窗户六月泠，草木三冬荣。
锦水怀少陵，银河照长庚。
所嗜固不同，聊复娱吾生。
次韵王有之主簿
陈棣（宋代）

春归满目尽桑麻，岸柳敷阴荻有芽。
急景岂容留石火，余香可处认空花。
曲眉持酒真成梦，纖手分茶亦浪夸。
欲醉流霞烹瑞雪，直须同谒五侯家。
车驾谒孝陵随侍有感
陈琏（明代）

文武衣冠肃礼仪，谒陵盛典重今时。九重久切松楸念，此际尤深霜露思。

瑞霭霏微生辇道，荣光烜赫动旌旗。小臣稽首陈歌颂，不愧周人清庙诗。
舟泊姑苏
卫宗武（宋代）

夜泊长杨古渡头，片帆已喜到邻州。
经从城郭惊前梦，寂寞川途异旧游。
近事能知惟语燕，余生何有付盟鸥。
可堪人与春俱老，落絮飞花点点愁。
闻雁
卢汝弼（唐代）

秋风萧瑟静埃氛，边雁迎风响咽群。瀚海应嫌霜下早，

湘川偏爱草初薰。芦洲宿处依沙岸，榆塞飞时度晚云。

何处最添羁客恨，竹窗残月酒醒闻。
卜算子
吕渭老（宋代）

一日抵三秋，半月如千岁。自夏经秋到雪飞，一向都无计。

续续说相思，不尽无穷意。若写幽怀一段愁，应用天为纸。
宿山店书怀寄东林令图上人
李中（五代）

一宿山前店，旅情安可穷。猿声乡梦后，月影竹窗中。

南楚征途阔，东吴旧业空。虎溪莲社客，应笑此飘蓬。
金莲出玉华 寿明威县君完颜明慧
王丹桂（金朝）

严凝天气。万物深根而固蒂。蓂叶全开。仙子移真下宝台。

松姿鹤质。遣累斋心超众异。为祝遐龄。福寿同臻等芥城。
宋宰不赴王倅招有诗次韵
虞俦（宋代）

风号天籁怒，雷引雨声长。
但喜书帷润，那知酒斚凉。
夜光宜月露，霁色醒松篁。
通介从流俗，徐公自有常。
题元录事开元所居
刘长卿（唐代）

幽居萝薜情，高卧纪纲行。鸟散秋鹰下，人闲春草生。

冒风归野寺，收印出山城。今日新安郡，因君水更清。
跋黄京甫必昌提干四书讲义
王迈（宋代）

吾友黄京甫，器资厚以浑。自了场屋债，遍参诸老门。

四书不释手，日旰忘晨飧。超悟到圣处，不能忘于言。

序讲凡五篇，字字比玙璠。伊洛有心印，传受百圣源。

紫阳有心灯，瞩破万世昏。得君再紬绎，提要钩其玄。

如印一洗涤，篆籀宛然存。如灯增膏油，光焰大且繁。

我昔从师友，是书粗讨论。老大学不进，德性焉能尊。

因君重感慨，旧闻日当温。愿言剪枝叶，作意事本根。
艳歌
佚名（两汉）

今日乐上乐，相从步云衢。
天公出美酒，河伯出鲤鱼。
青龙前铺出，白虎持榼壶。
南斗工鼓瑟，北斗吹笙竽。
妲娥垂明珰，织女奉瑛琚。
苍霞扬东讴，清风流西歈。
垂露成帏幄，奔星扶轮舆。
秋日饮郑州宋园示管城簿周正叔
邵雍（宋代）

二都相去四百里，中有名园属宋家。
古木参天罗剑戟，长藤垂宋走龙蛇。
我来游日逢秋杪，君为开筵对晚花。
饮散竹轩微雨后，凌晨归路起栖鸦。
至南京道中尚有莺声
吴则礼（宋代）

投老长亭更短亭，翩翩楚柁正关情。
黄鹂要是知人意，犹作他时求友声。
闲中吟 其一
邵雍（宋代）

闲中气味长，长处是仙乡。富有林泉乐，清无市井忙。

烂游千圣奥，醉拥万花香。莫作伤心事，伤心易断肠。
最高楼（客有败棋者，代赋梅）
辛弃疾（宋代）

花知否，花一似何郎。又似沈东阳。瘦棱棱地天然白，冷清清地许多香。笑东君，还又向，北枝忙。

著一阵、霎时间底雪。更一个、缺些儿底月。山下路，水边墙。风流怕有人知处，影儿守定竹旁厢。且饶他，桃李趁，少年场。
包与直题太乙真人图
刘基（明代）

太乙真人庞眉须，不知所持何代书。
既不学昴星，降精下辅隆代公。
又不学傅说，请帝通梦寐左右。
商王陈范谟，眇然一叶莲花荂。
清秋风吹落泥涂，红凋粉瘵不可扶。
君何为乎以为桴，荡漾九河凌五湖。
夸耀水伯惊天吴，坐令文成五利之辈假借神圣欺庸愚。
灵旗风翻壮荆符，獐鹿无鬼夫何辜。
汉宫天禄连石渠，金缸衔璧丽绮疏。
青藜有焰如芙蕖，何不分饷依光夜绩之徐吾？高堂耽耽县
画图，作歌一笑骇里闾。
题陈涉江画册 其四
黄彭年（清代）

陶潜宅里松犹在，岂识人间有永初。何必倪文寻法乳，拈毫不觉性情摅。
衔命还国作
朝衡（唐代）

衔命将辞国，非才忝侍臣。天中恋明主，海外忆慈亲。

伏奏违金恋，騑骖去玉津。蓬莱乡路远，若木故园林。

西望怀恩日，东归感义辰。平生一宝剑，留赠结交人。
题岳阳楼壁
王恭（明代）

凌空飞构郁嗟峨，无那湘山逞树柯。云梦晓烟随鸟没，洞庭秋色卷帘多。

灵妃鼓瑟声犹远，仙侣题诗墨未磨。更借桓伊三弄笛，倚阑听断暮钟和。
次韵程给事同孙觉学士杨宪景略天衣谒禹庙夜归
赵抃（宋代）

梵守近灵祠，偕游薄晚归。云疏通日影，风景作霜威。

博约诗情健，盘桓酒力微。旌麾分颉颃，戈戟耸光辉。

左右车帷彻，周连烛炬围。湖流平杳杳，泉派溅霏霏。

却念观圭剑，仍欣赏钵衣。庙楼临浩渺，寺阁倚峨巍。

灯火还城市，烟波远石矶。鼓钟初警动，驺驭始分飞。

胜槩同时遇，贤朋共乐稀。佳章蒙寄贶，邻愧得仁依。
送度支刘郎中被旨赴阙
强至（宋代）

赴辟函关道，来时犯雪泥。
今乘匹马过，早见晚莺啼。
峣阙兼程到，丹墀数日跻。
一言知国器，三接是云梯。
小丑翻然顺，灵珠自此稽。
和戎须上策，议要合征西。
辟山寄朱约山
文天祥（宋代）

一笠一蓑三钓矶，归来不费买山赀。洞天福地深数里，石壁湍流清四时。

樵牧旧蹊今可马，鬼神天巧不容诗。先生曾有空同约，那里江山未是奇。
试院即事
朱熹（宋代）

端居惜春晚，庭树绿已深。重门掩昼静，高馆正阴沈。

披衣步前除，悟物怀贞心。澹泊方自适，好鸟鸣高林。
嘉树篇贻吴叔承
欧大任（明代）

猗彼南州树，生在长江干。后皇命徕服，托根良亦难。

绿叶纷素荣，珍实垂圆槫。玉衡散其彩，金衣照成丹。

包厥内白姿，荐之登玉柈。有似修姱士，丘园贲盘桓。

茂植先代贤，葳蕤名考槃。吴氏有季子，礼乐华衣冠。

素封千户侯，释蹻趋金銮。力田已逢年，清霜保严寒。

宁论会稽箭，何但湘洲兰。嘉树诒明德，长友鄣南峦。
挽何南坡
王柏（宋代）

篱落纵横一迳分，平生杖屦几登临。
某山某水机缄露，彼室彼庐精分深。
检校旧规心欲折，摩挲新志泪难禁。
素车白马人归后，鹤唳猿啼总些音。
句
朱浚（宋代）

西风落叶长安梦，晚节寒花老圃心。玉帐分兵赋采薇，梅华吹雪上戎衣。

将军意气中流楫。丞相功名采石矶。金寒霜气山无虎，剑动星光水有龙。

皇帝当年第九春，宫符仍诏刻麒麟。军咨祭酒金台夜，国子先生铁璧人。

落花水煖千船聚，芳草春深一鹤归。米车已过尘迷路，渔网才收月满船。

海燕故人意，杜鹃游子心。故里千山隔，终年一字无。
第一百七十九
文天祥（宋代）

威凤高其翔，老鹤万里心。
脱略谁能驯，兀兀遂至今。
与丁抚干
吕声之（宋代）

两年肥水喜相逢，托契门墙今已重。
士有弥衡心肯荐，侯如雍齿首先封。
更看谋略称筹幄，会见精神坐折冲。
败走苻坚兵百万，围棋别墅意从容。
玄堂八景为罗大参题 其六 丹桂山香
黄佐（明代）

丹桂孤巍巍，移根自蟾穴。空翠从风来，万古香不灭。
香山避暑二绝
白居易（唐代）

六月滩声如猛雨，香山楼北畅师房。

夜深起凭阑干立，满耳潺湲满面凉。

纱巾草履竹疏衣，晚下香山蹋翠微。

一路凉风十八里，卧乘篮舆睡中归。
送梁漕江归
吴泳（宋代）

四年一节蜀山间，父子重来山所艰。
镜月澄心寒吏胆，条冰濯所映儒冠。
孤清自古知谁似，遣爱于今愈耐看。
归去光明赢一着，笑渠袖手直旁观。
鉴泉听事悬画龙子朋咏之余亦继作
郑孝胥（清代）

黑云涌出极可畏，中有鳞虫得熟视。离蛰奋飞恣游戏，咫尺真熟雷雨至。

阙角谛寻悉题字，辟火曾云著灵异。董源笔欤或黄筌，寄此苍茫神灵意。

吾闻神物善自翳，见尾向来羞尔辈。抑郁无言短人气，老子平生宁足贵。
句 其六
王安石（宋代）

凌晓常行云气中。
送开上人
释道璨（宋代）

道人家住庐山寺，信脚东游二千里。
三年饱吃浙西饭，不曾咬千浙西米。
大川恶拳打不活，石溪浅水浸不死。
自言辣手难近傍，只有痴绝较些子。
要从窗下看庐山，归卧溪声山色里。
了无玄字涴胸怀，肯将佛法挂唇齿。
漠漠重湖五老前，衮衮九江千嶂底。
空手携锄种白石，赤脚提篮挈流水。
有问参寻事若何，向道今年秋芋多。
过淮阴有感二首·其一
吴伟业（清代）

落木淮南雁影高，孤城残日乱蓬蒿。
天边故旧愁闻笛，市上儿童笑带刀。
世事真成反招隐，吾徒何处续离骚。
昔人一饭犹思报，廿载恩深感二毛。
叨第后日者自谓奇中索诗
严粲（宋代）

儿时意气谩骑鲸，几向栏干袖手凭。今日逢君成一笑，却惭窗下读书灯。
摸鱼儿 次韵和外湖田泛舟之作
翁玉孙（清代）

正清和、一番梅雨，奇峰凝碧千顷。沿溪桑柘青于染，想见三桥波净。

平似镜。望湖树湖云，漫荡瓜皮艇。晚霞映岭。恰鱼父船唇，牧童牛背，风外笛声紧。

良朋聚，画意诗情管领。探幽须逞清兴，鸡豚社散游人少，谁更把杯痛饮。

绕异境，怅路隔桃源，可许移家近。纪游无尽。看屋隐蔷红，波分柳绿，点缀好风景。
夜行船
佚名（宋代）

梦破江南春信，渐入江梅，暗香初发。乞与横斜疏影，为怜清绝。梁苑相如，平生有赋，未甘华发。便广寒争遣，韶华惊怨，讵妨轻折。
扬州二十四桥歌吹，不道画楼声歇。生怕有、江边一树，要堆轻雪。老去苦无欢事，凌波空有纤袜。恨无好语，何郎风味，定教谁说。
故燕国相公挽歌二首
李嘉祐（唐代）

文若为全德，留侯是重名。论公长不宰，因病得无生。

大梦依禅定，高坟共化城。自应怜寂灭，人世但伤情。

共美持衡日，皆言折槛时。蜀侯供庙略，汉主缺台司。

车马行仍止，笳箫咽又悲。今年杜陵陌，殄瘁百花迟。
四皓图为饶雯峰题
罗伦（明代）

天地有此山，直到此翁好。皓发惊龙颜，险语正穹昊。

后车来飞熊，何如渭滨老。俛仰几嬴刘，朝夕屡荣槁。

白云照空山，霞外迹如扫。至今山上芝，翳翳荒秋草。
宋侯和灯夕诗再用韵二首
刘克庄（宋代）

茜袂黄眉出满城，贤侯游豫顺民情。
鼓声足验村田乐，月色遥占辇路晴。
定有儒臣映藜仗，又闻京尹折莲棚。
祠官一瓣无它祝，但愿旄头尽扫清。
沁园春·阊阖初开
佚名（宋代）

阊阖初开，羽葆来从，斗畔天南。看长身玉立，精神耿耿，风姿冰冷，琼佩珊珊。政数龚黄，才称屈宋，君合居其伯仲间。犹堪庆，早恩沾令子，新著朝冠。东园。未即开藩。且乡曲吾曹共往还。向棋边几见，烂柯樵客，琴中时写，流水高山。野鹤立阶，灵龟支坐，修竹梅花伴岁寒。荣华事，有传家从橐，立上清班。
次韵季共蓬斋新梅
周紫芝（宋代）

王郎巧催花，妙语起槁枯。譬如返魂香，能使死者苏。

诗成花亦开，小草时卷舒。颇如风前柳，胜韵花中无。

蓬斋姑射仙，不待折简呼。芳姿倚醉玉，未用须人扶。

自君作周旋，此德良不孤。移根始山中，一笑烦王都。

坐令桃李花，浅俗皆凡夫。棐几滑以净，云窗窈而虚。

酽白夺寒雪，软红空九衢。我久离山中，问花今何如。

殷勤培弱干，何日课獠奴。于花苟得计，于我亦何愚。

此意倘复遂，瘦地良可锄。诵君种花句，抚卷长嗟吁。
渡湖过大浩寺
王质（宋代）

乱莎茁茁水皴皴，红叶黄花各自春。隔竹歌呼知叟醉，倚松疏自见僧真。

有时柏子捎衣落，无数松枝刺眼频。山顶斜阳才惨淡，草颠多露已横陈。
和青县张树筠先生咏怀五首 其四
庞履廷（清代）

药书涉猎记从前，济世平生不爱钱。敢谓清廉夸品节，养生窃幸有良田。
题追风图
郭钰（元代）

百金曾买枥上驹，权奇神骏人间无。奚官绝力相控制，出门已空千里途。

大明殿前早朝罢，扬鞭半是追风者。君不见狒狼献天马，白发江南今见画。
题自绣琼林醉归图
姚益敬（清代）

上苑花开烂漫枝，醉欹乌帽飏鞭丝。马蹄疾处红将遍，写出春风得意时。
万年欢 赠宋子犹先生七十次朱致一原韵
陈维崧（清代）

碧海青天，叹横江下濑，楼橹非昨。贝阙龙堂，弹指绡宫乾却。

枪卧绿沈休拓。任半世、凤飘鸾泊。閒排纂、世史长编，朱黄细界疆索。

菰芦景略谁知，向窗前讽呗，肆上丸药。老兴淋漓，一笑人间轻薄。

身亦北山猿鹤。只一语、临风相托。嘱渭水、好把纶竿，藏舟且付春壑。
挽陈检正
朱熹（宋代）

厚德高贤躅，清名起懦襟。承宣几年最，明恕一生心。

势屈飞腾晚，忠存献纳深。忽骑箕尾去，陵柏为谁阴。
正月十一夜灯开双花
郑刚中（宋代）

铅杯压短檠，清膏沃虚草。炯炯孤焰瘦，吐此双花好。

谁为夜气温，暗助春风巧。碎剪朝霞红，缘以金粟小。

或云两玉虫，飞来抱钗杪。美人轻燎之，要看火中宝。

我闻道家和，可以感穹昊。门阑将有喜，每事吉先兆。

而我方朽衰，负戾落南峤。胡为今夕光，熠熠似相报。

无乃天地慈，四海施洪造。阳和随根性，溥为脱枯槁。

吾其得归欤，顶戴君恩老。
过合州
罗为赓（清代）

放舟天未晓，梦醒日初晴，云绘远山色，江流急雨声。

岸沙留虎沙，炊霭见荒城，在昔繁华地，荒凉感客情。
半查索赋烘梅诗
全祖望（清代）

山中方傲雪，日下已催香。我爱冰心冻，谁夸阳燧良。

春应随腊转，人更较天忙。从此唐花墅，迎暄次第芳。
查村
刘城（明代）

青山势欲行，其意乃自静。良苗气已新，而理未坚劲。

败垣围古屋，贫氓实旧姓。当暑荫寒流，怡情亦济性。

树密夏虫稠，可中日景正。
送赵季言知抚州
张镃（宋代）

同寅心契每难忘，林野投閒话最长。
自是文华兼政术，非徒神秀出天潢。
临岐暂送鱼符客，指日归来画省郎。
诗社不应常寂寞，赖君搜奖出江乡。
秋日寄弟
赵防（唐代）

凉风飒庭户，渐疑华发侵。已经杨柳谢，犹听蟪蛄吟。

雨助滩声出，云连野色深。鶺鴒今在远，年酒共谁斟。
读文天祥诗
王洪（明代）

炎光沦南服，朔风荡中土。受命在仓卒，惜此白日暮。

杀身孰云难，图存乃所慕。田单奋即墨，临淄忽已举。

鄢郢不为墟，实以包胥故。孔明营王业，偏蜀犹虎据。

茂弘起江左，庶以存典午。哀哉吾何心，冀与数子遇。

南望沧海云，北眺沙漠路。波涛浩无极，山川横氛雾。

驰驱岩谷间，冒彼霜与露。并日饥不食，采薇以为餔。

玄云为我阴，虎豹为我怒。时乎其奈何，昊天证其素。

生为丈夫雄，死为烈士度。一身何足惜，鉴之以千古。
过兰波岭
钱元扬（清代）

何事潇潇彻夜闻，征途待晓爱微昕。众峰还住疑无径，一线穿来忽已分。

树带浓阴浑似冻，山开画意自成文。停眸此际频流览，几处人烟缭白云。
三用前韵酬达夫 其二
刘弇（宋代）

花气曛曛活逼楼，十分大白直须浮。自怜短发如烟薄，敢买钿车贮莫愁。